Ehdotus neuvoston päätökseksi hyväksyä vuodet 1996-1998 kattavan yhdeksännen EY-UNRWA-yleissopimuksen teksti ennen komission ja Yhdistyneiden Kansakuntien Palestiinan pakolaisten avustus- ja työjärjestön yleissopimuksen allekirjoittamista (96/C 218/06) KOM(96) 257 lopull. - 96/0154(CNS)

(Komission esittämä 12 päivänä kesäkuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 y artiklan yhdessä 228 artiklan 3 kohdan ensimmäisen alakohdan ja 4 kohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Lähi-idän maiden pakolaisille annettavasta avusta Yhdistyneiden Kansakuntien Palestiinan pakolaisten avustus- ja työjärjestön (UNRWA) kanssa tehdyn 16 päivänä joulukuuta 1993 hyväksytyn yleissopimuksen (1) voimassaolo päättyi 31 päivänä joulukuuta 1995,

yhteisön apu UNRWA:lle kuuluu kehitysmaissa toteutettavaan köyhyyden torjuntakampanjaan ja vaikuttaa kyseisen väestön ja pakolaisten vastaanottajamaiden kestävään taloudelliseen ja sosiaaliseen kehitykseen,

UNRWA:n kanssa olisi tehtävä uusi yleissopimus, jotta yhteisön apua voidaan jatkaa osana kokonaisvaltaista, jatkuvuuden mahdollistavaa ohjelmaa,

jatkuva tuki UNRWA:n toimille todennäköisesti auttaisi saavuttamaan edellä kuvatut yhteisön tavoitteet,

uudessa yleissopimuksessa määrätään yksinkertaistetuista menettelyistä yhteisön tietyille UNRWA:n ohjelmille myöntämän rahoituksen lopettamiseksi tai yhteisymmärryksessä UNRWA:n kanssa yhteisön rahoitusosuuden tarkistamiseksi tarvittaessa, ja

tämän vuoksi komissio olisi valtuutettava hyväksymään tällaiset muutokset tiettyjen erityisedellytysten perusteella,

ON PÄÄTTÄNYT SEURAAVAA:

1 artikla

Euroopan yhteisön ja Yhdistyneiden Kansakuntien Palestiinan pakolaisten avustus- ja työjärjestön (UNRWA) yleissopimus avusta pakolaisille Lähi-idän maissa hyväksytään yhteisön puolesta.

Yleissopimuksen teksti on tämän päätöksen liitteenä.

2 artikla

Yhteisön UNRWA:lle myöntämää elintarvikeapua koskeva ohjelma pannaan täytäntöön asetuksessa (ETY) N:o 3972/86 (2) säädettyä menettelyä noudattaen tai tarvittaessa muulla elintarvikeavusta annetulla sen kumoavalla ja korvaavalla asetuksella.

3 artikla

Kuultuaan neuvoston tähän tarkoitukseen nimittämää komiteaa komissio toteuttaa tarvittavat toimenpiteet ilmoittaakseen UNRWA:lle yleissopimuksen 2 artiklan 4 kohdan mukaisesta rahoituksen lopettamisesta. Samaa menettelyä noudattaen komissio sopii tarvittaessa UNRWA:n kanssa aiheellisista tarkistuksista yleissopimuksen 5 artiklan mukaisesti.

4 artikla

Neuvoston puheenjohtaja valtuutetaan nimeämään henkilöt, joilla on valtuudet allekirjoittaa yleissopimus yhteisöä sitovasti.

(1) EYVL N:o L 9, 13.1.1994, s. 16

(2) EYVL N:o L 370, 30.12.1986, s. 1

YLEISSOPIMUS Euroopan yhteisön ja Yhdistyneiden Kansakuntien Palestiinan pakolaisten avustus- ja työjärjestön (UNRWA) välillä avusta pakolaisille Lähi-idän maissa

1 artikla

Euroopan yhteisö, jäljempänä "yhteisö", tekee tämän yleissopimuksen Yhdistyneiden Kansakuntien Palestiinan pakolaisten avustus- ja työjärjestön, jäljempänä "UNRWA", kanssa vahvistaakseen sitoutumisensa UNRWA:lle annettavaa apua koskevaan ohjelmaan. Apua annetaan tavaratoimituksina ja käteisenä rahana kolmen vuoden ajan käytettäväksi UNRWA:n koulutus-, terveys- ja ruokintaohjelmiin.

2 artikla

1. Yhteisö maksaa UNRWA:lle vuosittain käteismaksuosuuden koulutus- ja terveysohjelmien kulujen kattamiseksi. Tämä maksu on 28 miljoonaa ecua vuonna 1996, 29,4 miljoonaa ecua vuonna 1997 ja 30,9 miljoonaa ecua vuonna 1998 koulutusohjelmaan; 3,4 miljoonaa ecua vuonna 1996, 3,6 miljoonaa ecua vuonna 1997 ja 3,8 miljoonaa ecua vuonna 1998 yleiseen terveysohjelmaan sekä 2,7 miljoonaa ecua vuonna 1996, 2,3 miljoonaa ecua vuonna 1997 ja 1,8 miljoonaa ecua vuonna 1998 terveysohjelman eri erityisosiin (mukaan lukien perhesuunnitteluohjelman toiminta ja laajentaminen ja muu tukihenkilöstö). UNRWA voi tarkistaa näiden määrien jakoa näiden kolmen kohteen välillä vuosittain tarpeensa mukaan sillä edellytyksellä, että komissiolle ilmoitetaan asiasta.

2. UNRWA lähettää yhteisölle joka vuosi kertomuksen yhteisön rahoitusosuuden käytöstä. UNRWA toimittaa yhteisölle myös kaikki sen pyytämät koulutus- ja terveysohjelmien, mukaan lukien lisäruokintaohjelma, täytäntöönpanoa koskevat asiakirjat sekä kaikki asiakirjat, joissa on yksityiskohtaisia tietoja menoista ja tulevien menojen arvioinnista talousarviota varten sekä UNRWA:n koulutus- ja terveysosastojen vuositilastoista.

3. UNRWA ilmoittaa yhteisölle kaikista merkittävistä muutoksista, joita suunnitellaan järjestön järjestämiin koulutus- tai terveyspalveluihin.

4. Jos järjestön järjestämissä koulutus- tai terveyspalveluissa tapahtuu merkittäviä muutoksia tämän yleissopimuksen voimassaoloaikana, yhteisö varaa itselleen oikeuden peruuttaa suostumuksensa UNRWA:n käyttöön yleissopimuksen perusteella näihin kohteisiin myönnettyjen varojen käytöstä. Tässä tapuksessa tai näissä tapauksissa yhteisö ilmoittaa asiasta UNRWA:lle.

3 artikla

Apu UNRWA:n elintarvikeapuohjelmaan

1. Myös muita yhteisön voimavaroja voidaan käyttää heikoimmassa asemassa olevien ryhmien erityistarpeiden tyydyttämiseksi.

2. Toimitettavien hyödykkeiden ja palveluiden määriin ja ominaisuuksiin sovelletaan erikseen sovittavia rahoitusta koskevia edellytyksiä, jotka perustuvat UNRWA:n vuosittaisiin pyyntöihin.

3. UNRWA lähettää yhteisölle vuosittain kertomuksen ruokintaohjelmien toiminnasta, josta selviää erityisesti vastaanottajien lukumäärä, tyyppi ja sijainti sekä tarjottujen palvelujen luonne, ohjelmien kustannukset sekä yhteisön tavara- ja käteissuoritusten käyttö.

4 artikla

Tarkistus

Sopimuspuolet tarkistavat vuoden 1997 loppuun mennessä pakolaisia koskevan poliittisen kehityksen ja arvioivat kaikki UNRWA:n tekemät ja mahdollisesti toteuttamat suunnitelmat sen tehtävien luovuttamiseksi Palestiinan itsehallintoneuvostolle ja/tai jollekin muulle elimelle.

5 artikla

Tarkistukset

Jos UNRWA:n tehtävät tai tehtäviä luovutetaan yleissopimuksen voimassaoloaikana Palestiinan itsehallintoneuvostolle tai jollekin muulle elimelle, yhteisön ja UNRWA:n välisen kirjeenvaihdon perusteella tehdään asianmukaiset tarkistukset niihin yhteisön yleissopimuksen mukaisesti myönnettäviin rahoitusosuuksiin, joista määrätään 2 artiklan 1 kohdassa.

6 artikla

Varainhoidon valvonta ja vierailut

1. UNRWA:n on

i) säilytettävä yhteisön rahoittamia toimenpiteitä koskevaan varainhoitoon ja kirjanpitoon liittyvät asiakirjat ja

ii) annettava yhteisön toimivaltaisten elinten käyttöön pyydettäessä kaikki oleellinen varainhoitoa koskeva tieto mukaan lukien selvitykset tileistä UNRWA:n tai aliurakoitsijan toteuttamista ohjelmista/hankkeista.

Yhteisön varainhoitoasetuksen mukaisesti komissio ja tilintarkastustuomioistuin voivat suorittaa paikan päällä ja muuten yhteisön rahoittamiin toimenpiteisiin liittyviä tarkastuksia.

2. UNRWA helpottaa yhteisön edustajien vierailuja UNRWA:n toimintapaikkoihin.

7 artikla

Kaikki tästä yleissopimuksesta syntyvät erimielisyydet ratkaistaan osapuolten välisin neuvotteluin toisen osapuolen pyynnöstä.

8 artikla

Yleissopimuksen voimassaolo

Tämä yleissopimus on voimassa kolme kalenterivuotta (1996, 1997 ja 1998).

9 artikla

Tämä yleissopimus laaditaan kahtena kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen ja tanskan kielillä kaikkien näiden tekstien ollessa yhtä todistusvoimaiset.